chándāṃsi vai díśaḥ paśávo vai chándāṃsyánnam paśávo mádhyam madhyamā cítirmadhyatastadánnaṃ dadhāti tā ánantarhitāḥ svayamātr̥ṇā́yā úpadadhāti prāṇo vaí svayamātr̥ṇā́nantarhitaṃ tátprāṇādánnaṃ dadhātyúttarā úttaraṃ tátprāṇādánnaṃ dadhāti retaḥsícorvélayā pr̥ṣṭáyo vaí retaḥsícau mádhyamu pr̥ṣṭáyo madhyatá evā̀sminnetadánnaṃ dadhāti sarváta úpadadhāti sarváta evā̀sminnatadánnaṃ dadhāti